Nova godina u Federaciji BiH krajnji rok prijava za moratorij i korona-mjere kod kredita

Mjere koje su u vlasti u Federaciji BiH i Agencija za bankarstvo osmislile za ublažavanje posljedica pandemije koronavirusa traju do kraja godine.

Po odluci koja je donesena u augustu, klijenti su imali rok do kraja godine da od subjekata bankarskog sistema traže određene mjere i sad taj rok ističe.Mjere koje se odobre za zahtjeve koji budu podnešeni do kraja godine mogu biti na period od šest do 12 mjeseci, ali regulator bankarskog sistema u FBiH ne namjerava podržavati polularni moratorij niti neke druge korona mjere.

Građani i poslovna zajednica će od Nove godine morati živjeti samo na vlastitim nogama, bez pridržavanja za kreirane poluge bankarskih institucija. Ipak, kako saznajemo Agencija za bankarstvo promatrat će situaciju na tržištu i na osnovu toga eventualno donositi neke nove mjere.

Ukupan broj zahtjeva po privremenim mjerama koji su zaprimljeni u bankama u periodu od 01.04.-30.11.2020.godine je 60.471, od čega se na stanovništvo odnosilo 55.985, a na privredu 4.486, podaci su Agencije za bankarstvo.

Od ukupnog broja zahtjeva, 30.11.2020. godine aktivno je 5.731. Izloženosti obuhvaćene nekom od posebnih mjera u ukupnim kreditima iznose 1,03 milijarde KM ili 6,9 posto od iznosa ukupnih kredita.

U segmentu stanovništva izloženosti obuhvaćene nekom od posebnih mjera iznose 143,9 milion KM i imaju učešće od 2,0 posto u ukupnim kreditima stanovništvu, dok u segmentu pravnih lica izloženosti obuhvaćene nekom od posebnih mjera iznose 890,9 miliona KM i imaju učešće od 11,4 posto u ukupnim kreditima pravnih lica.

U nedepozitnim finansijskim institucijama, ukupan broj podnesenih zahtjeva u periodu od 01.04.-30.11.2020. godine je 31.287, od čega se na stanovništvo odnosilo 29.902, a na privredu 1.385. Od ukupnog broja zahtjeva, 30.11.2020. godine aktivno je 8.075.

Na 30.11.2020. godine, u mikrokreditnim organizacijama portfolio u privremenim mjerama iznosi 50,6 miliona KM ili 9 posto od ukupnog portfolija. U leasing društvima portfolio u privremenim mjerama je 26,6 mio KM ili 8 posto od ukupnih potraživanja po leasing ugovorima.